Det er bare fire måneder siden, at Danish Crown måtte fyre flere hundrede nordjyske medarbejdere. Trods besparelsen ser det nu igen skidt ud for slagterivirksomheden - men denne gang er det landmændene, der rammes. Og det er ikke første gang. Siden jul er det beløb, svineproducenterne får per kilo svin, blevet sænket fem gange. Det skriver Agriwatch . I denne uge er afregningen blevet 40 øre lavere per kilo, hvilket betyder, at landmændene nu får 10 procent mindre end for en måned siden. - Der er ingen tvivl om, at den krise, der har ramt Europa som følge af krigen i Ukraine, har fået forbrugerne til enten at købe mindre eller billigere ind. Her i det nye år ser vi det på stort set alle produkter på tværs af vores forretning, og det har sat markedet under pres, skriver administrerende direktør hos Danish Crown, Jais Valeur, i den den ugentlige opdatering til svineproducenterne. Det kinesiske marked svigter Danish Crown er ejet af svineproducenterne selv. Derfor sendes indtjeningen tilbage til producenterne ved at afregne den mængde svin, de leverer, med en bestemt kilopris, som reguleres efter indtjeningen. Faldet, der er sket i løbet af de seneste fem uger, svarer ifølge Finans til, at Danish Crowns indtjening er faldet med 1,5 milliarder kroner. Ifølge direktøren presser det virksomheden, at der i Kina er en faldende efterspørgsel på europæisk grisekød. For mens der i december var efterspørgsel fra det kinesiske marked, er eksporten nu igen gået i stå. - Det vil næppe ændre sig de kommende måneder, og derfor har vi på den korte bane fokus på at få noteringen løftet til et niveau, hvor der igen er balance i økonomien ved at producere grise, og det mål håber vi at nå hen over foråret, skriver Jais Valeur.

Opsummering:
På bare en måned er landmændenes indtjening faldet med 10 procent.